Et nært familiemedlem til Venstres statsministerkandidat Lars Løkke Rasmussen er blevet anmeldt til Østjyllands Politi for bedrageri for 584.000 kroner af Hedensted Kommune. Det erfarer Ekstra Bladet fra flere kilder.

Pengene har familiemedlemmet ifølge kommunens mistanke tilegnet sig fra et gammelt retarderet ægtepar, som hun har været hjemmevejleder for gennem flere år.

Lars Løkkes nære familiemedlem har gennem mange år selv været valgt til tillidsposter i partiet Venstre og er dermed også partifælle med Hedensteds borgmester Kirsten Terkilsen.

Nu kritiseres Venstre-kommunen fra flere sider for sin behandling af den prekære sag. Dels at man har kendt til sagen i små otte uger, men først politianmelder efter at Ekstra Bladet skrev om den i lørdags. Og dels at man har sat den lokale formand for Venstre i ’Hornsyld-Bjerre-Stenderup’, Rasmus Ole Hansen, til at gennemføre kommunens interne undersøgelse.

– Det lyder ikke godt. Det lyder meget inhabilt. Jamen han er jo inhabil, så det fløjter. Min vurdering er, at den person er inhabil ifølge forvaltningsloven, siger chefkonsulent og jurist fra Ældre Sagen, Margrethe Kähler.

Ekstra Bladet har forgæves forsøgt at få en kommentar fra både Lars Løkke Rasmussen og hans familiemedlem til sagen.

Læs meget mere om sagen i Ekstra og Ekstra Bladet i onsdag.

Løkke-familien ramt af bedrageri-sag